LIT บวกสวนตลาด โบรกฯคาดสินเชื่อ-รายได้-กำไรปีนี้โตไม่ต่ำกว่า 30%
LIT บวกสวนตลาด โบรกฯคาดสินเชื่อ-รายได้-กำไรปีนี้โตไม่ต่ำกว่า 30% โดยล่าสุด ณ เวลา 10.23 น.อยู่ที่ 8.15 บาท บวก 0.15 บาท หรือ 1.88% มูลค่าการซื้อขาย 17.04 ล้านบาท
7 ม.ค. 2559

ผู้สื่อข่าวรายงานว่า ราคาหุ้น บริษัท ลีซ อิท จำกัด (มหาชน) หรือ LIT ณ เวลา 10.23 น.อยู่ที่ 8.15 บาท บวก 0.15 บาท หรือ 1.88% มูลค่าการซื้อขาย 17.04 ล้านบาท โดยราคาหุ้นเปิดตลาดที่ 7.90 บาท ระหว่างวันปรับตัวขึ้นแตะระดับสูงสุดที่ 8.20 บาท และต่ำสุดที่ 7.85 บาท ขณะที่ดัชนีหุ้นไทยโดยรวมลบ 1.68%

โดยบล.ดีบีเอส วิคเคอร์ส ระบุในบทวิเคราะห์(7 ม.ค.)ว่า LIT คาดสินเชื่อ รายได้ และกำไรปี 2016 จะเติบโตไม่น้อยกว่า 30% โดยหลักมาจากการเติบโตในส่วนสินเชื่อแฟคตอริ่ง (รับซื้อหนี้การค้า) ที่ตั้งเป้าหมายไว้ถึง 100% เป็น 8 พันล้านบาท รวมถึงคาดว่าสินเชื่อเพื่อออกหนังสือค้ำประกันก็จะเติบโตก้าวกระโดดด้วย เพราะปี 2016 จะมีการเปิดประมูลงานใหม่ๆ มากขึ้น 
ขณะที่สำหรับงวด 9 เดือนแรก ปี 2015 บริษัทมีรายได้ 140 ล้านบาท และกำไรสุทธิ 51 ล้านบาท คิดเป็นอัตรากำไรสุทธิ 36.3% ซึ่งใกล้เคียงกับปี 2014 ที่ทำได้ 37.3% สำหรับประมาณการกำไรสุทธิใน Consensus คาดว่า EPS ปี 2016 จะอยู่ที่ 0.50 บาท/หุ้น (+30%) ความเสี่ยงหลัก คือ การด้อยค่าของลูกหนี้ที่ไม่มีหลักประกัน
ส่วนการวิเคราะห์ทางเทคนิค แนะนำซื้อตามด้วยค่าบวก แนวต้าน 8.5, 9.0 บาท Stop Loss เมื่อหลุด 7.80 บาท
 